Mitsubishi Colt

Mitsubishi Colt er en bil som i dag blir produsert av Mitsubishi Motors på NedCar fabrikken i Nederland. Colt-navnet ble første gang tatt i bruk på en serie småbiler på 1960-tallet, det ble videre brukt på eksportversjonen av Mitsubishi Mirage kombi på 80- og 90-tallet.

Colt-navnet ble også brukt av Chrysler Corporation, Mitsubishis samarbeidspartner gjennom flere år, da de importerte andre generasjons Mitsubishi Galant som Dodge Colt og Plymouth Colt til det amerikanske markedet.

1960 -tallet 

Mitsubishi introduserte Colt-navnet i 1962 på Colt 600. Bilen ble levert med en NE35A 594 cm3 luftkjølt, tosylindret rekkemotor. På dette tidspunkt eksisterte ikke Mitsubishi Motors, og bilene ble produsert av firmaet Mitsubishi Heavy Industries.

Colt 1000 ble introdusert i 1963, etterfulgt av Colt 800 og Colt 1500 i 1965 og Colt 1100 i 1966

1980 og -90-tallet 
Colt-navnet ble i denne perioden brukt på kombiutgaven av Mitsubishi Mirage i de fleste land bilen ble eksportert til, også i Norge.

2003 

I 2003 ble en ny Colt lansert av Mitsubishi i Japan. Den var designet av Olivier Boulay og bygd på samme plattform som Smart Forfour. En europisk modell ble satt i produksjon på NedCar-fabrikken i Nederland året etter. Den ble levert med bensinmotorer i størrelsene 1,1, 1,3, 1,5 og 1,5 turbo, senere kom den også med en 1,5 DI-D turbodieselmotor med ladeluftkjøler produsert av Mercedes-Benz. Standard girkasseen var 5-trinns manuell, på motoralternativene 1,3, 1,5 og 1,5 DI-D var det også mulig å velge en 6-trinns automatgirkasse (AMT) med elektrisk clutch.

Colt Plus 

I 2004 ble modellen Colt Plus lansert i Japan. Dette var en lenger utgave av standard Colt.

I mars 2007 ble Colt Plus lansert i Taiwan. Denne hadde mange likhetstrekk med Japan-modellen, men ble levert med en annen motor. Den hadde en 1,6L SOHC motor, og var den eneste av Colt Plus som ble levert med denne motoren.

CZC 
Colt CZC (coupé cabriolet) ble sluppet i forbindelse med Geneva Motor Show i mars 2005, og bilen kom på markedet i 2006. Bilen er en 2+2-seter med sammenleggbar hardtop og ble levert med en 1,5L turbomotor og en 1,5L MPI innsprøytningsmotor. Bilen ble utviklet av Mitsubishi og Pininfarina under ledelse av Ken Okuyama, den ble delvis bygd i Nederland og montert ferdig hos Pininfarina i Torino, Italia.

Ralliart Version-R 
30. mai 2006 lanserte Mitsubishi en ny Colt Ralliart Version-R i Japan. Den ble levert med 4G15 motor med MIVEC og turbolader, ved 6.000 o/min leverte den 153 HK og på 3.500 o/min hadde den et dreiemoment på 210 Nm. Motoren er den samme som er brukt i den europeiske Colt CZT, men yter litt mer.

Bilen ble også levert med et stivere chassis og Recaro bøtteseter fra Lancer Evolution VIII MR.

Mitsubishi Colt MIEV 
I 2006 ble Colt MIEV vist for første gang. MIEV er forkortelse for Mitsubishi In wheel motor Electric Vehicle, bilen var en ny type bil med en elektrisk motor på hvert hjul.

Utviklingen av Mitusbishis MIEV-teknologi ble annonsert i mai 2006 da Mitsubishi viste fram en ren el-versjon av Colt. Testbilen var produsert med to 20 kW «in wheel»-motorer, disse hadde et moment på 600 Nm på hvert av bakhjulene. Colt MIEV hadde en toppfart på 150 km/t og kunne kjøre en distanse på 150 km på en ladning.

2009 Facelift / ClearTech 

Mitsubishi lanserte i 2009 en ny Colt. Modellen hadde fått et nytt design på front og hekk. Fronten ble designet med såkalt «jetfighter-grill», designet på denne har likhetstrekk til Mitsubishi Lancer Sports Sedan som ble lansert i 2007. 2010 modellen av Mitsubishi Outlander og Mitsubishi ASX fikk også samme design på front.

I 2009 kom også Colt ClearTech som var en modell med ekstra fokus på utslipp og miljø. Bilen ble levert med Auto Stop & Go (AS&G) system. Funksjonen til systemet er å stanse motoren når bilen ikke er i bevegelse, som i stans ved lyskryss. Når clutch blir trådd inn for å sette bilen i gir, starter motor på ny. ClearTech-navnet ble av Mitsubishi også benyttet på flere modeller, der det ble satt fokus på miljø.

Referanser

Eksterne lenker 
 
 Mitsubishi Colt Mitsubishi Motors Norge sin side om Colt
 Mitsubishi Colt Plus, Mitsubishi Motors Taiwan hjemmeside
 ColtClub.eu, Europeisk klubb for "CZ-Colteiere"

Colt
Bilmodeller introdusert i 1962